Številka: 012-5/2023/153

Datum: 22. 6. 2023

# ZAPISNIK

4. REDNE SEJE STROKOVNEGA SVETA REPUBLIKE SLOVENIJE ZA ŠPORT

Datum seje: ponedeljek, 12. 6. 2023

Trajanje seje: od 15.32 do 16.22

Kraj izvedbe: Ministrstvo za gospodarstvo, turizem in šport, Velika sejna soba v 2. nadstropju, Kotnikova ulica 5, Ljubljana.

Prisotni člani: Uroš Mohorič, Vida Mihelčič, mag. Matej Jamnik, dr. Marko Zadražnik, Ivan Šček, Edo Javor, Mitja Urbanc, Nejc Jeraša, mag. Vladimir Makuc, Marija Jozak, dr. Boro Štrumbelj, Jurij Klešnik, Živa Smolnikar, Zoran Kačičnik, dr. Maja Smrdu

Odsotni člani: mag. Miran Kos (opravičeno)

Drugi prisotni: mag. Dejan Plastovski, v. d. generalnega direktorja Direktorata za šport,

Jože Zidar, Slovenska tiskovna agencija,

Eva Seničar, Direktorat za šport.

Predsednik je na začetku seje pozdravil prisotne in povedal, da sta dva izmed članov opravičeno odsotna.

**Sprejem dnevnega reda**

Pred sprejemom dnevnega reda je predsednik predlagal, da se dnevni red spremeni, in sicer, da se druga točka, imenovanje komisij Strokovnega sveta RS za šport (v nadaljnjem besedilu: SSRSŠ), umakne z dnevnega reda današnje seje, zato ker komisije še niso dokončno usklajene. V mesecu juniju bo verjetno ta seznam zaključen, zato bi se komisije potrjevale na naslednji seji, ki bi jo lahko izvedli tudi dopisno.

Jurij Klešnik je predlog predsednika podprl, saj bo SSRSŠ le na ta način dosegel najboljšo sestavo komisij, ki bodo opravile delo za katerega bodo ustanovljene.

Ker k spremembi sklepa ni bilo drugih pripomb, je predsednik predlagal v potrditev

**Sklep 4r/26:**

**Strokovni svet Republike Slovenije za šport potrdi dnevni red 4. redne seje, kot sledi:**

1. **Predhodno mnenje Strokovnega sveta RS za šport k predlogu za kandidaturo za organizacijo velikih mednarodnih športnih prireditev v Republiki Sloveniji.**
2. **Razno.**

|  |  |  |  |  |
| --- | --- | --- | --- | --- |
| Glasovalo: 14 | Za: 14 | Proti: 0 | Vzdržani: 0 | Sklep sprejet: DA |

**Ad. 1) Predhodno mnenje Strokovnega sveta RS za šport k predlogu za kandidaturo za organizacijo velikih mednarodnih športnih prireditev v Republiki Sloveniji**

Predsednik je povedal, da so se štiri kandidature za organizacijo velikih mednarodnih športnih prireditev obravnavale že na prejšnji seji, kjer je bilo pri vseh štirih ugotovljeno, da so bile nepopolne. Vse zveze organizatorke so bile s strani Direktorata za šport pozvane k dopolnitvam vlog. Dopolnitve so člani SSRSŠ prejeli skupaj z gradivom. Predsednik je besedo predal v. d. generalnemu direktorju Direktorata za šport mag. Dejanu Plastovskemu, da predstavi ustreznost vlog.

Mag. Dejan Plastovski je dejal, da je bilo na prejšnji seji izpostavljeno, da vloge, ki so prispele niso popolne glede na zakonske podlage, zato so bile zveze pozvane, da vloge dopolnijo. Strokovna služba Direktorata za šport je vloge pregledala in potrdila ustreznost vlog.

Predsednik je nato odprl razpravo. Dr. Marko Zadražnik je predlagal, da se v prihodnje pripravi obrazec v katerega bi se vnašalo pomembne podatke za oddajo kandidature.

Mitja Urbanc je predlagal, da se s postopkom oddaje kandidatur seznani športne zveze, da bodo pravočasno vlagale kandidature, saj zakon pravi, da morajo pred vložitvijo kandidature pridobiti soglasje za kandidaturo, večina teh pa že ima potrjeno kandidaturo.

Predsednik je dodal, da so tri zveze kandidaturo že prejele ter da s postopkom niso ustrezno seznanjene, zato je predlagal, da Direktorat za šport pripravi standardiziran obrazec za oddajo kandidature ter da se jih seznani s postopkom kandidature, saj je treba soglasje pridobiti pred oddajo kandidature pri mednarodni športni zvezi.

Zoran Kačičnik je predlagal, da SSRSŠ pripravi izhodišča za podzakonski akt, ki bo zadevo bolj natančno opredelil.

Predsednik je predlagal spremembo predloga sklepa, in sicer, da se oblikuje kot sledi ter dal v potrditev naslednji sklep

**Sklep 4r/27:**

**Strokovni svet RS za šport daje pozitivno mnenje k prejetim vlogam za organizacijo velikih mednarodnih športnih prireditev v Republiki Sloveniji:**

**- Svetovno prvenstvo v namiznem tenisu za mlade (U15 in U19), od 26. 11. 2023 do 3. 12. 2023 v Novi Gorici,**

**- ICU Evropsko prvenstvo v cheerleadingu in performance cheeru 2025 v Ljubljani,**

**- Evropsko prvenstvo za mlajše člane v rokometu, od 10. 7. 2024 do 21. 7. 2024 v Celju,**

**- FIS Svetovno prvenstvo v smučarskih poletih 2028 v Planici.**

|  |  |  |  |  |
| --- | --- | --- | --- | --- |
| Glasovalo: 14 | Za: 14 | Proti: 0 | Vzdržani: 0 | Sklep sprejet: DA |

**Ad. 2) Razno**

Pod točko razno je predsednik odprl razpravo.

Dr. Boro Štrumbelj je pozval ministrstvo, da čim prej pripravi vse potrebno, da bodo sredstva čim prej prišla do izbranih izvajalcev javnega razpisa za letni program športa. Hkrati je poudaril, da se mora določiti oseba na direktoratu s katero zveze komunicirajo v zvezi z računi.

Mitja Urbanc je dejal, da so se člani SSRSŠ na eni izmed prvih sej pogovarjali o tem, da bi se letni program športa (v nadaljnjem besedilu: LPŠ) hitreje realiziral in da bi se javni razpis za LPŠ objavil že proti koncu leta za naslednje leto ter bi se glede na potrjen proračun temu ustrezno LPŠ prilagajal, kar bi dalo vsaj neko zagotovilo športnim zvezam, da bodo sredstva dobili in tudi približno v kolikšni obliki, saj je načrtovanje aktivnosti v sezoni odvisno od finančnih sredstev. Zato je predlagal, da ministrstvo preuči možnost in o tem konkretno poroča na eni izmed naslednjih sej, da se za naslednji LPŠ predčasno razpiše sredstva, da se javni razpis objavi že v letošnjem letu za naslednje leto. Mag. Dejan Plastovski je povedal, da bo ministrstvo primorano to narediti, saj je LPŠ vezan na Nacionalni program športa, ki se izteče v letošnjem letu.

Zoran Kačičnik je podal pobudo, da se problematika naslovi tudi na občine, saj prav tako zamujajo z roki in ne izplačujejo sredstev. Predsednik je dejal, da bi bilo dobro da občine dobijo smernice, tako pravno-formalne, kot s področij vlaganj, višine vlaganj itd.

Ob 15.58 se seji pridruži dr. Maja Smrdu.

Dr. Marko Zadražnik je podal repliko na potrjevanje dokumenta Športne panoge z večjimi telesnimi obremenitvami, saj je bil članom SSRSŠ naknadno poslan dopis z vprašalnikom na podlagi katerega je medicinska komisija v sodelovanju z nacionalnimi panožnimi športnimi zvezami razvrščala športne panoge. Pri tem gre za najmlajše starostne kategorije in njihove obremenitve, katere so upravičene do zdravstvenih pregledov, kar predhodno ni bilo izpostavljeno. Dr. Maja Smrdu je predlagala dodatek k vprašalniku glede intenzivnosti, in sicer, da se upošteva tudi RED – relative energy deficiency, kar je lahko predvsem pri športnicah pomemben indikator.

Mag. Vladimir Makuc je predlagal, da se na seji na kratko pogovori tudi o imenovanju komisij. Predsednik je dejal, da se predvsem predstavi vsebine in področja delovanja posameznih komisij. Na podlagi področij delovanja komisij pa se bo imenovalo člane. Mag. Vladimir Makuc je dodal, da je na podlagi le-tega treba pripraviti komisije, ki ne bodo prevelike ter da se izbere člane s kompetencami na posameznih področjih, da bodo operativni in strokovni.

Predsednik se je s predlaganim strinjal in predstavil področja delovanja posameznih komisij. Komisije za revizijo dokumenta Pogoji, pravila in kriteriji za registriranje in kategoriziranje športnikov v Republiki Sloveniji v preteklosti pod okriljem SSRSŠ še ni bilo, zato se bo ustanovila komisija, ki bo pripravila izhodišča za Strokovni svet za vrhunski šport pri Olimpijskem komiteju Slovenije, ki pripravlja dokument. Znotraj komisije mora biti zagotovljena zastopanost vseh športnih panog tekmovalnega športa. Pravno-administrativna komisija se bo ukvarjala z vsemi področji aktov, ki urejajo področje športa in podajala pobude, predloge, zato je pomembno, da se zagotovi zastopanost posameznikov, ki poznajo področje športa in posameznikov, ki poznajo pravni del oz. pravno delovanje. Komisija za medresorsko sodelovanje bo povezovala šport, ki je razdeljen na dva resorja, saj je del športa ostal pod okriljem Ministrstva za vzgojo in izobraževanje (v nadaljnjem besedilu: MVI). Poleg članov SSRSŠ, ki bodo člani omenjene komisije, bi se v komisijo imenovalo tudi predstavnika Direktorata za šport in predstavnika MVI oz. tistega direktorata, ki pokriva področje športa. Pri imenovanju bi se pripravil poziv, da obe ministrstvi predlagata predstavnika v to komisijo, kot zunanja člana. Komisija za športno infrastrukturo pa bo vezana na zakon o športni infrastrukturi, ki opredeljuje dodatno financiranje izgradnje in vzdrževanje športne infrastrukture v prihodnjih letih. Komisijo je treba sestaviti iz posameznikov, ki poznajo potrebe, možnosti in interese lokalnih skupnosti, ki so upravljalci športne infrastrukture.

Zoran Kačičnik je predlagal, da se, v kolikor bodo športno vzgojo vključili v kurikulum visokošolskih programov, v medresorsko komisijo naknadno uvrsti predstavnika pristojnega ministrstva, če bo do tega prišlo.

Predsednik je dejal, da se vseh mest v komisijah ne bo zapolnilo do zgornje meje, zato bodo lahko člani imenovani tudi naknadno.

Ker je bil dnevni red izčrpan, je predsednik sejo zaključil ob 16.22.

Zapisala:

Eva Seničar dr. Uroš Mohorič

predsednik Strokovnega sveta RS za šport